सीबीआई ने कहा, तथ्य छुपा रहे हैं राजा  
सीबीआई ने विशेष न्यायाधीश ओपी सैनी के समक्ष कहा कि राजा और बलवा पूछताछ के दौरान सवालों का जवाब देने से बचते रहे।
सीबीआई ने अदालत में कहा कि 2जी स्पेक्ट्रम मामले में गिरफ्तार पूर्व संचार मंत्री ए राजा और स्वान टेलीकॉम के प्रवर्तक शाहिद उस्मान बलवा पूछताछ के दौरान असली तथ्यों को छुपा रहे थे।  सीबीआई ने विशेष न्यायाधीश ओपी सैनी के समक्ष कहा कि राजा और बलवा पूछताछ के दौरान सवालों का जवाब देने से बचते रहे। वे इस संबंध में तथ्य भी छुपाते रहे।  इस बीच, अदालत ने बलवा को तीन मार्च तक के लिए न्यायिक हिरासत में भेज दिया। बलवा को तिहाड़ जेल भेज दिया गया जहां राजा पहले से ही बंद हैं।  अदालत ने कहा कि सीबीआई ने दलील दी कि जांच अभी पूरी नहीं हुई है और आरोपी को न्यायिक हिरासत में भेजा जा सकता है।  जेल के एक वरिष्ठ अधिकारी ने बताया कि जेल नंबर एक में बंद राजा को कोई विशेष सुविधा नहीं दी गई है। उन्होंने कहा कि पूर्व मंत्री ने जेल के अंदर बने भोजन को खाने में कोई ना-नुकुर नहीं की। रात के भोजन में उन्होंने चावल, दाल, राजमा और सब्जियां खाईं।  तिहाड़ जेल में राजा को दिल्ली पुलिस के पूर्व एसीपी एसएस राठी और अन्य कैदियों के साथ रखा गया है।